‘My regte geskend’, sê minister oor Bosasa-beweringsNomvula Mokonyane. Foto: Elmond jiyane, GCIS Nomvula Mokonyane, minister van omgewingsake, meen haar regte is geskend aangesien sy nie kennis gegee is dat sy by getuienis voor die Zondo-kommissie na staatskaping betrek gaan word nie. Angelo Agrizzi, voormalige bedryfshoof van Bosasa, het Maandag getuig Mokonyane het benewens ŉ maandelikse bedrag van R50 000 ook opgraderings aan haar huis en ŉ magdom kruideniersware jaarliks oor Kerstyd van Bosasa ontvang. Regsverteenwoordigers vir Mokonyane voer in ŉ brief aan die Zondo-kommissie aan dat die media die kommissie se plek ingeneem het in die ondersoek na bewerings van staatskaping. In die brief word daar aangevoer dat Mokonyane se reg tot prosedurele billikheid oortree is en dat die media se optrede hul kliënt benadeel het. Volgens Agrizzi is die beweerde omkoopgeld maandeliks aan Mokonyane oorbetaal van 2002 totdat hy Bosasa in 2016 verlaat het. Angelo Agrizzi, voormalige bedryfshoof van Bosasa (Foto: Dimpho Maja/ANA) Agrizzi sê egter Bosasa, wat nou as African Global Operations handel dryf, het nie enige tasbare voordeel getrek uit sy verhouding met die minister buiten politieke beskerming nie. Mokonyane was aanvanklik ŉ aandeelhouer en direkteur van Dyambu Holdings, Bosasa se houermaatskappy. Die geskenke sluit in instandhouding en sekuriteit by Mokonyane se huis in Roodepoort; jaarliks ŉ lang lys Kersinkopies; betaling van die uitgawes van begrafnisse vir haar familielede; verskeie ANC-geleenthede, insluitend die verversings vir ŉ partytjie vir oudpres. Jacob Zuma se 72ste verjaarsdag. Agrizzi se verskyning voor die kommissie is stil gehou totdat hy verlede week begin getuig het, maar sy beëdigde verklaring is later aan die media uitgelek en talle Sondagkoerante het daaroor berig. Die media het oor die bewerings teen Mokonyane en ander amptenare berig en talle joernaliste het Mokonyane gekontak vir kommentaar oor die bewerings. Regter Raymond Zondo, voorsitter, het gesê hy sal Dinsdag aan die kwessie aandag gee wanneer Agrizzi sal voortgaan met sy getuienis. Volgens Mokonyane se regsverteenwoordiger is sy die dag waarop Agrizzi met sy getuienis begin het gekontak en aangesê dat sy moontlik geïmpliseer kan word. Volgens die kommissie was dit om veiligheidsredes aangesien Agrizzi doodsdreigemente ontvang het. Mokonyane se regsverteenwoordigers voer egter aan dat daar nie redes aan hulle gegee is vir die afwyking van die reël nie en dat die minister nie die geleentheid gegee is om voorleggings te doen voordat die besluit geneem is nie. “Dit is vir ons kliënt duidelik dat daar amptenare van die kommissie is wat daarop uit is om die ondersoek van die kommissie te ondermyn en die regte van geïmpliseerde persone te troef.”